ངས་ཉིན་རེ་བཞིན་ཇེ་ཉུང་ལ་འགྲོ་བཞིན་པའི་ཚེ་སྲོག་གི་སྐར་ཆ་དག་ལ་ཕངས་སེམས་མེད་པར།ང་རང་ཆེས་དགའ་སའི་མི་རེར་ཉིན་སྣེ་མཚན་མཐུད་ཀྱིས་སྒུག་བཞིན།སྙིང་རྗེ་མེད་པའི་མི་ཁའི་སྤུ་གྲི་མང་པོའི་ཁ་ནས་བཟོད་བསྲན་གྱིས་གླུ་ཆུང་བླངས་པར་གྲངས་ཀ་མེད་ཀྱང་།ང་ནི་ལྕགས་མདའ་ཁུར་བའི་རི་དྭགས་བཞིན།མཇུག་མཐར་ཐག་རིང་ཐག་རིང་གི་གདོད་མའི་ནགས་ཀློང་དུ་སྲོག་བསྡོས་ཀྱིས་བྲོས་དགོས་དོན་ག་རེ་ཡིན་ནམ།ང་རང་དེ་ལྟར་བས་མཐའ་དང་འདོད་གདུང་གིས་མནར་བའི་དམྱལ་བའི་དུས་ཚོད་དག་དྲན་ན།ངས་ལྷག་བསམ་རྣམ་དག་གིས་དྲན་བཞིན་པའི་མི་དེ་ཚོ་ང་ལ་གཏན་ནས་མི་དགའ་བ་དེ་རེད།ངས་ངོ་མི་ཤེས་པའི་བུ་མོ་ཞིག་ལ་ཞག་གང་བོར་སྙིང་གཏམ་བཤད་པ་ཡིན།ཁོ་མོས་དགོད་ཀྱིན་ཟེར་ན་ཁྱོད་ནི་བསྟན་བཤིག་ཚ་བའི་གླེན་པ་ཁ་ནག་ཅིག་རེད་ཟེར།ཡང་ཁོ་མོས་སྐྱོ་བཞིན་ཟེར་ན།ཁྱོད་ནི་སྤྲུན་ཞགས་དགུ་མདུད་ནང་གི་ཆུ་བོ་བཞིན།སྙིང་ཁ་ནས་ཆུ་བྱ་འགའ་འཁྱག་ཆིལ་ཆིལ་གྱིས་འཕུར་སོང་ཟེར།ཆུ་བྱ་དེ་ཚོས་གཤོག་རྩེས་བྱང་ཁོག་གི་སྒྲིག་གཞི་རྨང་ནས་གཏོར་སོང་ཟེར།ང་རང་སྨྲ་བ་འགག་པའི་བར་གླག་དེར།ཚེ་སྲོག་གི་སྡོང་མགོ་ནས་དགུན་གཞུང་གི་ཁ་བའི་ལོ་མ་འཐོར་འོང་།